A Nemzeti Média- és Hírközlési Hatóság (NMHH) szerint problémás lehet, hogy korlátozások vannak a Telekom korlátlannak ígért mobilinternetében. A szolgáltató szerint csak hálózatukat és ügyfeleik érdekeit védik.

A Telekom kiemelten fontosnak tartja, hogy ügyfelei számára biztosítsa a megfelelő szolgáltatásminőséget. Az NMHH által kifogásolt, P2P típusú forgalmak sebességbeli korlátozásosát saját hálózatának védelmében és az ügyfelek forgalmának biztosítása érdekében alkalmazza a vállalat – olvasható a Magyar Telekom által szerkesztőségünkhöz eljuttatott közleményben.

A vállalat arra reagált, hogy az NMHH problémákat állapított meg a mobilinternet-szolgáltatással kapcsolatban. A hatóság azt kifogásolta, hogy a Telekom visszavett a korlátlanként hirdetett mobilinternet sebességéből, ha érzékelte, hogy az ügyfél például P2P-forgalmat generál – azaz például torrentezik – vagy virtuális magánhálózaton át internetezik.

A Telekom közleménye szerint a korlátozás célja, hogy elősegítse a hálózati kapacitások optimális kihasználását, és biztosítsa, hogy váratlan kiugró forgalom ne rontsa a többi ügyfél számára a szolgáltatásminőséget. A nyílt internet-hozzáférésről szóló európai uniós rendelet (TSM-rendelet) lehetőséget biztosít arra, hogy bizonyos forgalom menedzsment intézkedéseket alkalmazzanak a szolgáltatók – emlékeztet a vállalat, amely a határozat ellen határidőre fellebbezést nyújtott be.

Az NMHH kifogásolta azt is, hogy a két, korlátlanként hirdetett mobilnetes díjcsomaghoz tartozó SIM-kártyákat kizárólag mobiltelefonban engedte használni, laptopban és táblagépben nem. Ezt, a végberendezésre vonatkozó korlátozást a szolgáltató már törölte a szolgáltatási feltételeiből.

Ha tudni szeretne a fejleményekről, lájkolja a HVG Tech rovatának Facebook-oldalát.